Derfor smelter «dommedagsbreen» raskt
Det er verdens aller bredeste isbre og den smelter i et alarmerende tempo. Nå vet forskerne hvorfor – og når – smeltingen startet.  Den kalles «dommedagsbreen» fordi hvis den kollapser vil det forårsake katastrofal havnivåstigning.  Derfor har forskere vært svært opptatt av denne enorme breen i Antarktis etter at de oppdaget at den begynte å trekke seg tilbake. En ny studie gir en alarmerende innsikt i hvordan breen smelter – og når! «Dommedagsbreen» heter egentlig Thwaitesbreen og måler utrolige 12,8 mil på sitt bredeste og er med det verdens bredeste isbre. Den ligger på den vestlige kanten av kontinentet. Men giganten minker, jevnt og trutt. Ifølge forskerne fra University of Houston mister Thwaitesbreen omtrent 50 milliarder tonn is mer enn den mottar i snøfall i løpet av et år. Og det plasserer breen i en usikker posisjon med hensyn til stabiliteten, ifølge CNN. Thwaitesbreen er på størrelse med Florida. Forskere visste at breen hadde mistet is i et akselererende tempo siden 1970-tallet, men fordi satellittdata bare går noen tiår tilbake, visste de ikke nøyaktig når det begynte for alvor. El Niño-episode Nå finnes det et svar på dette spørsmålet. Ved å analysere marine sedimentkjerner hentet fra under havbunnen, fant forskerne at breen begynte å trekke seg betydelig tilbake på 1940-tallet, sannsynligvis startet av en veldig sterk El Niño-hendelse.  El Niño er en tilstand med uvanlig høy overflatetemperatur i det sentrale og østlige Stillehavet nær ekvator. En El Niño-episode påvirker været over mye av jorden og gir utslag på den globale middeltemperaturen, ifølge Store norske leksikon Siden den gang har breen ikke vært i stand til å beholde eller øke størrelsen, noe som kan reflektere den økende virkningen av menneskeskapt global oppvarming, ifølge rapporten. Det som skjer med Thwaites vil få globale følger. Breen alene bidrar allerede med fire prosent av havnivåstigningen på grunn av at den kaster milliarder av tonn is i havet i året. En totalkollaps kan heve det globale havnivået med mer enn 60 centimeter, ifølge CNN. Men, Thwaitesbreen har også en rolle for å stabilisere det vest-antarktiske isdekket, og fungerer som en kork som holder tilbake den enorme isstrekningen bak den. En kollaps av Thwaites ville undergrave stabiliteten til isdekket, som holder nok vann til å heve havnivået med minst 3 meter, og forårsake katastrofal global flom. Fortsetter flere tiår Men selv om den globale oppvarmingen skulle stoppe opp, vil breen fortsette smeltingen ... Funnene antyder nemlig at når store endringer først utløses, er det veldig vanskelig å stoppe dem, sa James Smith, en maringeolog ved British Antarctic Survey og medforfatter av studien. – Når en isdekke-svekkelse er satt i gang, kan det fortsette i flere tiår, selv om det som startet det ikke blir verre, sier han til CNN.
Verdens bredeste isbre, Thwaites-breen i Antarktis, smelter i alarmerende tempo og kan forårsake katastrofal havnivåstigning Ny studie avdekker at smeltingen startet på 1940-tallet, sannsynligvis på grunn av en kraftig El Niño-hendelse Breen mister rundt 50 milliarder tonn is mer enn den får i snøfall hvert år og destabiliserer Vest-Antarktisk isdekke En kollaps av Thwaites kan heve det globale havnivået med over 60 cm og forårsake katastrofal global flom Smeltingen vil trolig fortsette i flere tiår, selv om den globale oppvarmingen skulle stoppe